**KVIZ – NE SPOMINJI FOTOSINTEZU**

Kviz se sastoji od dva dijela.

U prvom dijelu kviza svaka grupa izvlači nekoliko kartica (ovisno o broju grupa) s tvrdnjama vezanim uz fotosintezu. Unutar grupe učenici trebaju odrediti točnost pojedinih tvrdnji uz kratko objašnjenje.

Primjerice za tvrdnju *Za fotosintezu nisu nužno potrebni kloroplasti* učenici trebaju odrediti da je točna jer je za fotosintezu potreban klorofil koji se ne nalazi nužno u kloroplastima, primjerice u cijanobakterija. Svoje odgovore pišu u word dokument. Možete odrediti vremenski period koji im je na raspolaganju za rješavanje ovoga zadatka. Nakon isteka vremena svaka grupa šalje vam na e-mail svoje odgovore. Odgovore pogledajte i prokomentirajte sa svim učenicima i upozorite ih na najčešće pogreške. Svako točno objašnjenje bodujte jednim bodom, a polovično točna objašnjenja s pola boda.

U drugom dijelu kviza predstavnici svake grupe odabiru nekoliko kartica (ovisno u koliko grupa ste podijelili učenike). Na svakoj kartici jedan pojam označen je zelenom bojom, a pet pojmova je označeno crvenom bojom. Jedan učenik iz grupe ostalim učenicima u grupi treba opisati zeleni pojam s kartice ne koristeći crvene pojmove. Uputite učenike da prilikom objašnjavanja pojedinih pojmova razmisle o svakom pojmu i probaju ga što kvalitetnije opisati. Odredite ograničen broj pokušaja prepoznavanja o kojem pojmu se radi kako se kviz ne bi sveo na puko pogađanje. Odredite vremenski period koji svaka grupa ima za ovaj dio kviza. Koliko pojmova točno prepoznaju u tom vremenskom periodu, toliko dobivaju bodova. Na kraju kviza možete istaknuti najbolje opise pojedinih pojmova koje su učenici objašnjavali.

Kartice za prvi dio kviza:

Smeđe alge ne provode fotosintezu jer nemaju klorofil.

Za fotosintezu nisu nužno potrebni kloroplasti.

Glukozu stvorenu fotosintezom biljke koriste kao gradivni element za proizvodnju svojih bjelančevina.

Autotrofi su prva karika u hranidbenim lancima.

Biljke imaju kloroplaste, a nemaju mitohondrije.

Mesojedne biljke su heterotrofi i ne provode fotosintezu.

Za sve reakcije fotosinteze potrebna je svjetlost.

Alge možemo naći na dubinama većim od 200 metara.

Kaktusi imaju listove preobražene u bodlje pa ne mogu provoditi fotosintezu.

Čovječja ribica se hrani algama.

Biljkama nije potreban kisik koji stvaraju fotosintezom.

Jedini biljni organi koji provode fotosintezu su listovi.

Kartice za drugi dio kviza: